Ɣäb 3
Pal Ɣä-bɛ̈-kuk
1
Nɛmɛ ɛ pal go̱kä ni Ɣä-bɛ̈-kuk mëë palɛ kɛ thuɔmni.
2
Aɣ Kuoth Nhial,
ɣän cä kɛ̈kdu liŋ,
kä ɣän cä dual kɛ lätku
lö Kuoth Nhial.
Kä nyɔk kɛ kɛ lätni rɛy ni̱ni kɔ,
jak nikɛ kä ŋa̱ckɛ rɛyda
kä a pälidu ikä te thi̱n
a cäŋ gaki.
3
Kuoth bëë wi̱c Te-man,
ɛn min Rɛl Gɔɔydɛ rɔ
bëë Pääm Pa-ran.
Kum wuɔ̱tdɛ pua̱a̱r,
kä thiääŋ liakdɛ
wi̱c muɔ̱ɔ̱n.
4
Kä riaw riaawdɛ ce̱tdɛ
nikɛ buay ca̱ŋ,
kä te buay tetkädɛ,
guäth in te buɔ̱mdɛ thi̱n.
5
Te juey nhiamdɛ,
kä guɔ̱ɔ̱rkɛ jɛ ɛ liaw.
6
Mi cɛ cuɔ̱ŋ lathɛ piny,
kä mi cɛ liɛɛc dual döör.
Kä pääm tëë wal,
ci kɛ thia̱y piny.
Kä dupkɛ thilɛ kɛ pek.
7
Kä cä kɛmɛni ji̱ Kuc nɛn
tekɛ rikä,
kä gua̱th ciɛŋni ji̱ Mid-yan
tekɛ cucä.
8
A ku gaak kɛ yiër inu,
lö Kuoth Nhial?
Kiɛ gaki kɛ tɔ̱a̱ri,
min gɛɛri thurbiɛɛliku,
min kɔtdi jiöŋkööriku
tin la joci naath?
9
Kä curi bääru ka̱m raar
rɛy go̱kädɛ,
kä curi kuen kueeni
ti ŋuan cɔl.
Kä curi piny rɛ̈t kɛ yiër.
10
Mëë ci pääm ji̱ nɛn cukɛ ka̱c,
kä cu pi̱w wuɔ̱w min
dɛmkɛ nhial.
Kä cu pi̱ piɛny muɔ̱ɔ̱n wuɔ̱w,
cukɛ tekɛ muaŋ mi di̱i̱t.
11
Kä cu cäŋ kɛnɛ pay cuɔ̱ŋ
gua̱thnikiɛn kɛ räŋ bäärädu,
kɛnɛ riaw riaaw muɔ̱tdu.
12
Curi ja̱l wi̱i̱ muɔ̱ɔ̱n kɛ ŋɛ̈ɛ̈ny,
kä curi döör nor kɛ gakdu.
13
Kä curi ben kɛ ɣöö
bi nɛɛku ben kän,
kɛ ɣöö bi kuääru min
ci mɛk kän.
Kä curi bo̱o̱th nɛɛni
tin ji̱ dueeri dup,
curi jɛ riac ni ciöknikɛ
cu mäni wi̱cdɛ.
14
Kä curi wi̱cdɛ yiɛth kɛ mutdɛ,
mëë ci rɛmdɛ ben
ce̱tkɛ thul,
ba nɛy ben riaw kä dɔɔr,
liakɛ rɔ̱ ce̱tkɛ nɛy ti ci
can näk kɛ tɛ̱̈ɛ̱̈.
15
Curi yiër jäl kɛ jiöŋkööriku
ɛn buɔ̱n pi̱i̱ni ti ŋuan.
16
Ɣän mëë cä liŋ, cu lɔcdä jiath,
cuɛ lɛpdä lath kɛ ruac,
kä cuɛ cɔ̱wkä ko̱k
kä cuɛ ciökä lath,
/cä ja̱l luäŋ.
Ɣän bä cäŋ däkä min bi ben
lip bitkä min bä kä nɛy
tin ca wecda mac.
17
A cäŋ ni mɔ /ken
jiath ŋɔ̱a̱p kuer ɔ,
kä thilɛ ŋɔa̱a̱r dɛy,
kä /ken jiath Ɔ-lip kuer
kä /ken ka̱a̱k ciɛk,
kä thil dët ti te rɛy käli
kä thilɛ ɣɔ̱k lueekni,
18
ŋotdɛ ɣän bä Kuoth Nhial
la̱t tɛ̈th lɔaac,
bi lɔcdä tɛɛth kɛ
Kuoth känädä.
19
Kɛ ɣöö Kuäär ni Kuoth ɛ buɔ̱mdä,
cɛ ciökä jak kä ce̱tkɛ
ciök kɛwä,
cɛ ɣä jak kä wä
wuɔ̱thni päämni.
Kɛ ɣöö bo̱o̱th pua̱a̱t thuɔmni,
tëë kɛ thuɔmnikä.
